Tieners beledig kelner, los R4-fooitjie | Netwerk24
Deur Canny Maphanga, News24 25 Maart 2019 20:09
'n Saak van crimen injuria word teen drie tienerseuns ondersoek wat die afgelope naweek 'n neerhalende opmerking vir 'n kelner by 'n Spur-restaurant op 'n kwitansie agtergelaat het.
Die Las Vegas Spur Steak Ranch in die Hemingways-winkelkompleks in Oos-Londen het die voorval bevestig en sê dat hulle berading aan een van hul werkers bied wat Vrydag aan die ontvangkant van dié rassistiese voorval was.
Volgens die restaurant het die seuns 'n neerhalende opmerking op 'n kwitansie ná hul ete vir 'n kelner gelos. Hul het 'n R4-fooitjie agtergelaat met die woorde "tip for hungry Africans".
Die bestuur van die restaurant het die optrede ten sterkste veroordeel en sê dat hulle die aangeleentheid in 'n ernstig lig beskou. Xolani Mbato, die 24-jarige kelner, het aan die Daily Dispatch gesê dat die tieners hom van die begin af uitgetart het.
"Toe ek hul kos bring het hul snaakse opmerkings gemaak. Hulle het my ook gevra om die skyfies te eet en toe ek by hulle wou weet of ek dan honger lyk het hulle uitgebars van die lag," sê Mbato.
Kapt. Mluleki Mbi, polisiewoordvoerder, sê niemand is nog in verband met die voorval in hegtenis geneem nie.